I nat brød ukendte gerningsmænd ind på Voergaard slot og stjal to malerier - det ene "Portræt af Marie af Medici" af Rubens og det andet "Den gale" af Goya. Tyveriet fandt sted mellem klokken 3.10 og 3.15 i nat. Tyvene brød ind ved at bryde et vindue op ind til slottet. - Lige nu kan vi ikke sige ret meget, men vi er i fuld gang med efterforskningen, siger vicepolitikommissær Carsten Corfitzen fra Nordjyllands Politi i Frederikshavn. Formanden for Voergaard slots bestyrelse Hans Jørgen Kaptain, siger til TV2 Nord, at man endnu ikke har afgjort om man vil udlove nogen dusør på malerierne. - De har jo hængt på slottet de sidste 50 år. Men der er da ingen tvivl om at det er nogle kostbare malerier, siger Hans Jørgen Kaptain. Politiet efterlyser selvfølgelig vidner, som har gjort observationer på gerningsstedet eller i øvrigt har informationer om tyveriet.

Referat:
Goya og Rubens malerier stjålet fra Voergaard Slot.